
PROLOGI

Križje, se on kaupungin yläpuolella olevan kukkulan nimi. Kukkula on juuri Krasno-nimisen kaupunginosan yläpuolella. Krasno on yksi vanhimmista kaupunginosista. Jotenkin salaperäisesti ja arasti se on asettunut kukkuloiden väliin. Sieltä sitten jatkuvat muut kaupunginosat, jotka ovat levittäytyneet pelloille ja Vrbas-joen laaksoon. Niistä on tullut suuria, ja kun ne ovat liittyneet yhteen, on syntynyt pieni kaupunki.

Križjen kukkulalta näkyi suurin osa kaupunkia, mutta ei Krasnon kaupunginosaa, sillä se oli aivan kukkulan alla ja kiinni sen juuressa. Puolustajien tukikohta oli kukkulalla, siinä oli puolustuslinjan kärki. Kukkulan reunoille oli kaivettu juoksuhautoja ja rakennettu bunkkereita ja tuliasemia. Puolustuslinja oli teräväkulmainen, vähän kuin numero seitsemän muotoinen. Puolustajia oli kuusi ja bunkkereita kolme, kaksi sotilasta kussakin bunkkerissa. Bunkkerien väliin oli kaivettu juoksuhautoja, ja ainoa korsu oli keskimmäisessä bunkkerissa. Korsu oli peitelty tukeilla ja mullalla suojaksi ammuksia, kranaatteja ja muita räjähteitä vastaan. Keskimmäisen bunkkerin eli korsun edessä oli tyhjä, peltomainen alue. Siinä kohdassa maa vietti alaspäin puolikaaren muodossa, niin että vihollissotilailla oli mahdollisuus huomaamatta tulla melko lähelle. Maasto vietti alaspäin myös puolustuslinjan reunoilla olevien bunkkereiden edessä, siellä pensaitten ja puitten suojassa vihollinen pystyi tulemaan vieläkin lähemmäksi.

Vasemmanpuolimmaisessa bunkkerissa olivat Dino ja Rasko, keskibunkkerissa Sefko ja Kerim ja oikealla kaksi V:tä, Vedo ja Vedro. Vedon ja Vedron bunkkerista pystyi näkemään suoraan eteenpäin ja oikealle, heistä oikealle jatkui puolustuslinja hieman heidän selkänsä takana. Seuraavaan bunkkeriin oli Vedon ja Vedron bunkkerista melkoisesti matkaa, siinä välissä ei ollut juoksuhautaa, koska näkyvyys oli hyvä, siinä oli vain tasaista alaspäin viettävää maata ja peltoa.

Aamu oli koittanut jo kauan sitten, ja aamunkoitosta lähtien puolustajat olivat olleet asemissaan omissa bunkkereissaan.

Käytäntö oli, että pimeän ajaksi kaikki kokoontuivat korsuun ja nukkuivat siellä. Kaksi kaveria oli aina vartiovuorossa, yksi korsun kummallakin puolella. Vartiovuorossa olevien velvollisuus oli huolehtia tulesta. Ennen pimeän tuloa joku aina sytytti tulen vanhaan kamiinaan, jota kutsuttiin mustalaisakaksi, kamiina oli tehty mustasta ohuesta metallilevystä. Ennen nukkumaanmenoa korsun oviaukkoon nostettiin huovat vedon estämiseksi, korsussa yritettiin pitää lämpöä mahdollisimman pitkään. Korsu oli myös tavaroiden säilytyspaikka, siellä oli kotoa tuotua ruokaa, vesikanistereita, makuupusseja, ruokailuastioita ja kaikkea muuta mitä ei voitu pitää bunkkereissa. Korsu oli kuiva paikka, sen katto ei vuotanut. Päiväsaikaan korsuun tultiin hakemaan ruokaa ja vettä.

Vedo ja Vedro huomasivat melkein samaan aikaan, että Sefko kiiruhti heitä kohti juoksuhaudan läpi. Sefkon pää heilui juoksuhaudan yläpuolella ylös ja alas, hänen pitkät vaaleat hiuksensa aaltoilivat askelten tahdissa. Sefko oli näkyvissä rintakehään asti. Sefko näytti vakavalta, hän käänteli päätään vasemmalle – suuntaan, josta vihollinen saattaisi ilmaantua. Sefkon tulossa ei ollut mitään epätavallista, kaikki lähtivät silloin tällöin käymään toisissa bunkkereissa, menivät juttelemaan ja venyttelemään jalkojaan, katkaisemaan tylsyyttä.

– Mitä kuuluu, kaverit? kysyi Sefko, katsoi Vedoa ja Vedroa ja sitten puolustuslinjojen edessä olevaa kenttää.

– Ei mitään, vastasi Vedro.

– Tylsyyttä, lisäsi Vedo.

Sefko sytytti tupakan hieman hermostuneesti ja veti savut. Hän huomasi, että Vedo katseli tupakkaa himoiten, Vedon aataminomena liikkui ylös ja alas. Sefko veti pari savua ja ojensi tupakan solidaarisesti Vedolle.

– Kaverit, on vähän uutisia. Äsken komento ilmoitti, että vihollisjoukkojen uudelleenryhmittelyä on havaittu, että puolustuslinjoillemme on odotettavissa hyökkäys. Ei tiedetä tarkasti, mihin iskevät, mutta käskettiin olemaan valppaina, sanoi Sefko, katsoi taas etulinjoihin päin ja otti tupakan, jonka Vedo hänelle palautti.

Vedro ei tupakoinut ollenkaan, kun taas Vedo oli intohimoinen tupakoitsija. Vedo ja Sefko polttivat tupakan puoliksi.

Vedro ja Vedo, kaksi V:tä, olivat jo kovettuneita taistelijoita, he eivät reagoineet mitenkään Sefkon ilmoitukseen. Ainakaan se ei heistä näkynyt. Se rauhoitti Sefkoa.

Silloin jostakin kuului räjähdys. Kaikki kolme olivat hetken hiljaa ja kuuntelivat.

– Näyttää siltä, että ne suuntaavat taas röörit Krasnoon, arvioi Vedro.

– Tuhoavat kaiken mitä meillä on, Vedo lisäsi.

Sefko veti vielä yhden savun ja ojensi tupakan Vedolle.

– Polta loput, Sefko sanoi Vedolle. – Minä menen nyt Raskon ja Dinon luo kertomaan asiasta heillekin.

Sefko katsoi kavereitaan, nousi ylös ja katsoi puolustusasemien eteen. Lähtiessään hän heilautti kättään pojille tervehdykseksi ja meni pois juoksuhautaa pitkin. Muutaman metrin kuljettuaan Sefko katsoi taakseen. Vedo ja Vedro olivat kääntyneet oikeaan suuntaan, tarkkailivat vastuualueensa edessä olevaa kenttää.

Pojat ymmärsivät viestin ja ottivat tosissaan, ajatteli Sefko ja jatkoi tyytyväisenä kulkuaan juoksuhautaa pitkin.

Sefko tuli keskibunkkeriin, korsuun. Kerim tarkkaili siellä maastoa ampuma-aukon läpi. Kun Kerim kuuli Sefkon askeleet, hän kääntyi ja kohotti kulmakarvojaan.

– Onko mitään, kaveri? kysyi Sefko.

– Ei vielä mitään. Onko kahden V:n kohdalla mitään? Ei hermostuneisuutta, vai mitä? Kerim kysyi hymyillen.

– Ei mitään. Kaikki ennallaan. He ovat kovia tyyppejä. Paljon pahempaa pitäisi tapahtua, että he alkaisivat pelätä, vastasi Sefko.

Sefko tarkkaili maastoa kahden ampuma-aukon läpi ja katseli sitten korsua. Hänen katseensa pysähtyi vanhaan mustaan puhelimeen, jossa oli pyörivä kahva. Kummallinen härveli, sellaisia hän oli nähnyt vain vanhoissa mustavalkoisissa elokuvissa. Sillä puhelimella heillä oli yhteys vain komentoon. Nopeilla kahvan veivauksilla sai puhelimen soimaan. Juuri tuolla laitteella heille oli kerrottu, että vihollisen ryhmittymistä oli havaittu.

– Kukaan ei ilmoittanut enää mitään uutta, vai mitä? kysyi Sefko osoittaen vanhaa puhelinta.

– Ei kukaan, ei mitään, vastasi Kerim rauhallisesti ja kääntyi ampuma-aukkoon päin.

Sefko kuitenkin huomasi jotakin Kerimin kasvoilla. Pientä liikettä jossakin oikealla. Oliko se pelkoa, jännitystä, hermostuneisuutta, odotusta, tai ehkä ei mitään? Jos oli jotakin, Sefkoa se ei yllättänyt. Hänelle oli tuttua, että ihmiset on tehty erilaisista materiaaleista. Jotkut osaavat piilottaa tunteensa, toiset eivät. Sefko ajatteli tarjota Kerimille tupakan rauhoitukseksi, varmuuden vuoksi. Mutta Kerimiä ei tupakka kiinnostanut. Sefko taputti Kerimiä olkapäälle.

– Minä menen nyt nopeasti kertomaan myös Dinolle ja Raskolle, sanoi Sefko ja taputti Kerimiä olkapäälle vielä kerran.

– Mene vaan. Hyvä heidänkin tietää, vastasi Kerim.

Sefko otti rynnäkkökiväärin, kumartui melkein kaksinkerroin jotta pääsi ulos korsusta lyömättä päätään oven päällä olevaan tukkiin, meni ulos ja katosi.

Kerim näki hänet ampuma-aukon läpi sitten kun Sefko oli jo vähän etääntynyt.

Sefko kulki juoksuhaudassa ja katsoi suuntaan, josta vihollinen voisi ilmestyä. Kerim seurasi Sefkoa katseella kunnes hän katosi näkyvistä. Kerim alkoi seurata tilannetta ampuma-aukon kautta. Mielessään hän laski räjähdyksiä, niitä kuului Krasnon kaupunginosan suunnasta. Sefkokin oli kuullut useita räjähdyksiä, hänenkin arvionsa mukaan ne kuuluivat Krasnon suunnasta.

Sefko näki Dinon ja Raskon päät ja sitten myös heidän ylävartalonsa. Dino ja Rasko olivat bunkkerissa hiljaa, tylsistyneen näköisinä. Rasko heilutteli suussaan improvisoitua hammastikkua. Dino ja Rasko huomasivat Sefkon heti, mutta eivät reagoineet hänen tuloonsa millään tavalla.

– Mitä kuuluu pojat? kysyi Sefko, laittoi rynnäkkökiväärin perän maahan ja istui juoksuhaudan reunalle katsoen vihollisen suuntaan.

– Ei täällä mitään, mutta näyttää siltä, että Krasnoa alettiin lyödä ja kovaa, sanoi Rasko.

Sefko vilkaisi Dinoa, joka sillä hetkellä tuijotti puolustuslinjalta eteenpäin, kääntyi ja jätti rynnäkkökiväärinsä bunkkerin etuseinän eli rintavarustuksen päälle. Dinon kasvoilla oli tylsistynyt ilme.

Dino kurkotti taskuunsa ja otti sieltä tupakka-askin, otti tupakan, sytytti sen, vetäisi pari savua ja ojensi tupakan Sefkolle. Dino ei sanonut sanaakaan. Hänellä oli ollut erimielisyyksiä Sefkon kanssa, tosin aiemmin, muutama kuukausi sitten. Edellisenä päivänä heidät oli määrätty samaan juoksuhautaan, ja edellisen yön he olivat nukkuneet kaikki yhdessä korsussa. Ennen nukkumaanmenoa he olivat juoneet yhdessä teetä ja tarjonneet toisilleen tupakkaa.

Dino ja Sefko eivät olleet puhuneet toisilleen paljon, mutta eivät riidelleetkään. He sietivät toisiaan, mutta molemmista tuntui, että heidän välilleen oli jäänyt jotakin. Molemmat olivat älykkäitä. Sefko oli ammatiltaan kemian insinööri. Hän oli valmistunut korkeakoulusta kolme vuotta ennen sotaa, ja Dino oli juuri ennen sotaa ilmoittautunut korkeakoulun konetekniikan kolmannelle vuosikurssille. Molemmat välttelivät herkkää aluetta, josta heillä oli ollut erimielisyyksiä. He tiesivät, että tässä tilanteessa ei kannattanut aloittaa keskustelua hankalasta aiheesta. Molemmat olivat hieman temperamenttisia. Keskustelusta saattaisi kehittyä väittely ja siitä riita, eivätkä he halunneet riidellä. Ei ollut oikea aika eikä paikka sellaiseen. Heillä oli yhteinen vihollinen, heidän piti suunnata viisautensa ja keskittymisensä vihollista vastaan.

Sefko tarttui ojennettuun tupakkaan, veti savua syvälle keuhkoihinsa.

– Komento ilmoitti, että hyökkäys on odotettavissa, sanoi Sefko. – Ei tiedetä, mihin ne iskevät, mutta jonkinlaista vihollisjoukkojen ryhmittelyä on havaittu. Näyttää siltä, että aloittivat Krasnosta. Sinne putosi jo kymmenkunta ammusta, sanoi Sefko, veti savua ja ojensi tupakan takaisin Dinolle. Rasko ei tupakoinut.

– Ne vasta säätelevät tähtäimiään, sanoi Dino.

Sillä hetkellä kuului räjähdys oikealta puolelta, Medon Glavan suunnasta. He näkivät savua nousevan räjähdyspaikalta.

– Katsopas, näyttää siltä, että lyövät Medon Glavaa, sanoi Rasko.

He olivat hiljaa ja katselivat. Kuului kaksi muuta räjähdystä Medon Glavan kukkulalta, puolustuslinja kiemurteli sinne asti. Križjen ja Medon Glavan välissä. Kahden kukkulan välisessä laaksossa oli kaupunginosa, jonka vihollisen joukot olivat jo valloittaneet. Kukkuloiden välissä oli juoksuhautoja ja bunkkereita U-kirjaimen muodossa.

Tupakka oli jälleen Sefkolla, sitä oli vielä vähän jäljellä. Sefko veti yhden savun ja ojensi tupakan Dinolle.

– Tässäpä tämä, minä lähden omalle paikalleni. Kaverit, olkaa valppaina, olkaa varovaisia, ei sitä koskaan tiedä, sanoi Sefko, otti rynnäkkökiväärinsä ja lähti kulkemaan juoksuhaudan läpi. Muutaman metrin päästä hän katsoi taakseen.

Dino sammutti savukkeensa rintavarustukseen ja katsoi puolustuslinjaa. Rasko tutki vastuualuettaan, suoristi selkäänsä nähdäkseen paremmin.

Juoksuhaudassa korsun kohdalla Sefko kuuli räjähdyksen, se oli kuin ukkosen jyrähdys. Vaistomaisesti hän kumartui ja katsoi äänen suuntaan. Savua näkyi noin kolmenkymmenen metrin päässä puolustuslinjan takana. Kiviä ja multaa ropisi maahan ja puihin aika lähelle korsua ja juoksuhaudan taakse.

Korsun sisäänkäynnin luona Sefko huomasi Kerimin, joka tuijotti sinne minne ammus oli pudonnut.

– Juokse sisään kaveri, sanoi Sefko ja hymyili.

He menivät korsuun, kumpikin ampuma-aukkojen luo omille paikoilleen. Vielä yksi ammus putosi lähistölle, ja sitten toinen.

– Näyttää siltä, että eivät jätä meitä rauhaan, huomautti Kerim.

– Näköjään alkoivat juhlia, lisäsi Sefko.

– Nyt varmaan jo yli kaksikymmentä ammusta on pudonnut Medon Glavan kukkulalle. Aluksi niitä tuli harvoin, mutta nyt yhä useammin. Nyt kranaatteja sataa kaatamalla, totesi Kerim.

Tykistöhyökkäys oli laaja. Kohteina olivat Križje, Medon Glava ja Krasno. Križjeen osui useita kranaatteja. Mutta pojat tiesivät, että pommituksen aikana ei tule jalkaväen hyökkäystä.

Sefko ja Kerim seurasivat tilannetta ampuma-aukoista ja kuuntelivat, mihin kranaatit putoilivat. Heidän kämmenensä hikosivat ja sydämet hakkasivat. Kerim huomasi Vedon juoksevan heitä kohti juoksuhaudassa. Hetkessä Kerim ilmestyi korsun ovelle.

– Kaverit... se osui Vedroon, Vedo sanoi.

Sefko ja Kerim katsoivat Vedoa hämmästyneinä.

Vedo heilutti päätään, näytti pelokkaalta, järkyttyneeltäkin.

– Kranaatti... kranaatin sirpale, lisäsi Vedo.

– Onko hän kuollut? Kerim tokeni ensin.

– En oikein tiedä. Luulen niin, vastasi Vedo.

– Mennään katsomaan, sanoi Sefko päättäväisesti, ohitti Vedon ja meni juoksuhautaan.

Vedo seurasi Sefkoa, hetkessä he olivat Vedron luona. Sefko näki jo kaukaa Vedron liikkumattoman ruumiin rintavarustuksen päällä. Kun Sefko tuli lähemmäksi, hän näki Vedron kauluksen olevan veressä. Sefko suoristautui hieman ja katsoi varovasti puolustuslinjan eteen, vaikka kranaatteja vielä putoili, vilkaisi varmuuden vuoksi. Sitten Sefko kumartui ja tutki Vedron haavaa. Se oli takaraivossa. Paljon verta oli valunut, vaikka haava ei näyttänyt isolta. Sefko laittoi korvansa lähelle Vedron suuta ja nenää, kuunteli hengitystä ja kokeili Vedron pulssia kädestä ja kaulasta. Oli ilmeistä, että Vedro oli kuollut, mutta Sefko halusi olla varma. Hän kääntyi Vedon puoleen, joka seurasi tarkasti hänen tekemisiään. Sefko pudisti päätään ja nielaisi katkerasti.

– Hän on kuollut, sanoi Sefko surullisesti.

Vedo laski katseensa alas kuolleeseen naapuriin ja sotatoveriin, hänen aataminomenansa nousi ja laski, hän nieleskeli jotakin.

– Hänet pitäisi siirtää pois täältä. Minun on vaikea katsoa häntä, sanoi Vedo alakuloisesti.

Sefko otti tupakan askista ja ojensi sen Vedolle.

– Tässä, polta se. Yritä hieman koota itseäsi. Minä yritän raahata hänet noiden tammien luo. Siellä kukaan ei näe häntä. Pysy sinä valppaana ja ole varovainen, sanoi Sefko, nosti rynnäkkökiväärin olalle, tarttui Vedroon molempien kainaloiden alta ja alkoi raahata häntä juoksuhautaa pitkin.

– Odota, minä vähän autan sinua, tarjosi Vedo.

– Ei ole tarvetta, ystäväiseni. Minä voin tehdä sen. Ole vaan siinä ja varmista, ettemme saa kutsumatonta seuraa.

Sefko raahasi kaatuneen sotatoverinsa tammien luokse, Dinon ja Raskon bunkkerin taakse. Dino ja Rasko huomasivat hänet bunkkeristaan ja näkivät mitä hän teki.

– Näyttää siltä, että ne osuivat, sanoi Rasko katkerasti.

– Minusta näyttää että se on Kerim. Mitä mieltä sinä olet? lisäsi Dino matalalla äänellä.

– En tiedä. Vaikea sanoa, vaikea tunnistaa täältä, vastasi Rasko, sylkäisi ja kääntyi, alkoi katsella vastuualuettaan.

Sefko jätti ruumiin tammien luo. Hän tiesi, ettei voinut tehdä enempää kaatuneen kaverin hyväksi. Ainoaksi tehtäväksi jäi raportoiminen komennolle. Komennon pitäisi lähettää joku hakemaan ruumis.

Useita ammuksia putoili. Sefko tajusi, että hänen täytyi juosta suojaan. Tammien luona ei ollut mitään suojaa. Sefko vilkaisi ruumista vielä kerran, suoristautui, juoksi Dinon ja Raskon bunkkeria päin, hyppäsi juoksuhautaan. Se oli lähin suoja.

Dino ja Rasko katsoivat Sefkoa sanaakaan sanomatta, katseista näkyi suuri kysymysmerkki. Sefko oli hengästynyt, seisoi hetken paikallaan. Muut odottivat.

– Vedroon osui... Takaraivoon… Kranaatin sirpale. Hän kuoli heti, kertoi Sefko hengittäen syvään.

Dino ja Rasko olivat hiljaa. Ei ollut mitään sanottavaa. Kuin yhteisestä sopimuksesta kaikki laskivat katseensa maahan. Rasko liikahti ensimmäisenä, kääntyi seuraamaan vastuualuettaan.

Kranaatteja putoili jatkuvasti. Muutama tuli melko lähelle, eivätkä lakanneet satamasta Medon Glavan kukkulalle eivätkä Krasnoon. Räjähdyksiä kuului Krasnon suunnasta, mutta muutaman minuutin ajan kuulosti siltä kuin tykistöhyökkäys Medon Glavan kukkulalle olisi pysähtynyt.

– Lähden omalle paikalleni. Ilmoitan asian komennolle. Olkaa valppaina ja pitäkää huolta itsestänne, sanoi Sefko ja meni juoksuhautaan.

Korsun kohdalla Sefko kuuli tulitusta Medon Glavan suunnasta. Hän pysähtyi ja katsoi kukkulalle päin, mutta ei nähnyt mitään erikoista. Hän astui korsuun ja huomasi, että Kerim nojasi ampuma-aukkoon ja tuijotti Medon Glavan suuntaan. Kerim kuuli Sefkon tulevan, mutta ei kiinnittänyt häneen huomiota vaan jatkoi tuijottamistaan.

– Näkyykö mitään? kysyi Sefko.

– Ei näy tältä puolelta. Näyttäisi siltä että ne hyökkäävät toiselta puolelta, vastasi Kerim ja kääntyi Sefkoon päin. – Minne jätit Vedron?

– Tuonne, noiden tammien luo, Sefko näytti kädellään. – Ja nyt ilmoitan asiasta myös komennolle.

Sefko tarttui puhelimen luuriin ja alkoi veivata kahvaa. Puhelimesta kuului vain hiljaisuutta. Sefko pyöritti uudelleen, mutta taaskaan ei mitään, ei signaalia. Hän yritti vielä muutaman kerran, mutta turhaan.

– Vaikuttaa siltä että yhteys on poikki, Sefko sanoi lopuksi.

– Ehkä ammus osui lähelle ja katkaisi linjan, Kerim huomautti.

– Ei väliä, mumisi Sefko, nousi ja meni ampuma-aukon luo.

Kumpikaan ei huomannut, että Križje-kukkulan pommitukset olivat lakanneet, mutta kova ammunta Medon Glavan kukkulalla ei ollut laantunut. Siellä oli ilmeisesti käynnissä jalkaväen hyökkäys.

Sefko tarkkaili tilannetta ampuma-aukosta. Hänen katseensa pysähtyi vastakkaiselle puolelle Drijenovac-kukkulalle, se oli vihollisjoukkojen hallinnassa. Sieltä he näkivät Križjen kuin se olisi heidän kämmenellään. Myös Sefko näki hyvin sinne, näki myös sen Drijenovac-kukkulan juurella olevan kaupunginosan, joka puolestaan oli oman armeijan hallussa.

– Miten sotkuista on tämä kaikki… He ovat tuolla ja me olemme tällä kukkulalla. Tuijotamme toisiamme. Tuon kukkulan juurella kaupunginosa on meidän hallussamme, ja tämän kukkulan juurella kaupunginosa on heidän hallussaan. Heikäläiset eivät päästä meikäläisiä täältä alas kaupunkiin ja me emme anna heidän tulla tuolta alas kaupunkiin. Kaikki on niin sekavaa ja outoa. Ihan tyhmää… Tämä on suurta tyhmyyttä, mutta minkäs teet, pohti Sefko.

Sefkon ajatukset keskeytti räjähdys, sitten kuului laukauksia vasemmalta. Kohta alkoi sarjatuli. Tulitusta kuului Dinon ja Raskon bunkkerin suunnasta. Sefko katsoi sinne, mutta ei voinut nähdä mitään erikoista. Sefko tutki korsun edessä olevaa vyöhykettä, sielläkään ei ollut mitään kummallista. Ammunta jatkui. Sefkosta tuntui, että hän kuuli ihmisten puhetta. Sefko katsoi Kerimiä ja Kerim katsoi häntä.

– Kuulostaa siltä että siellä hyökätään Dinon ja Raskon bunkkeriin, Kerim sanoi.

– Kyllä, ja lujaa. Minä menen sinne, ehkä he tarvitsevat apua. Pidä sinä silmäsi auki, älä päästä niitä lähelle. Sopiiko? sanoi Sefko.

– Okei, sanoi Kerim ja otti paremman asennon ampuma-aukolla.

Sefko kääntyi lähteäkseen, mutta tunsi Kerimin käden olkapäällään.

– Ole varovainen, sanoi Kerim vakavasti.

– Olen. Sinä myös, sanoi Sefko ja meni juoksuhautaan. Käveltyään muutaman metrin hän kuuli luotien vihellystä. Hän tiesi luotien olevan hajaluoteja, ammuttuja umpimähkään. Sefko liikkui nopeasti ja huomasi, että Dino oli tullut ulos juoksuhaudasta. Dino makasi puun takana, oli mennyt paikkaan, johon oli tehty suoja makuuasentoa varten, sieltä oli parempi näkyvyys. Sefko oli korkeammalla, hän näki Dinon, vaikka ei nostanut päätään juoksuhaudan rintavarustuksen yläpuolelle. Dino näytti ampuvan pari lyhyttä sarjaa, ja alkoi sitten kaivaa taskustaan jotakin, luultavasti käsikranaattia.

Sefko luuli nähneensä myös Raskon rintavarustuksen päällä, mutta ei ollut ihan varma. Sefko nosti varovasti päänsä juoksuhaudan yläpuolelle ja tutki lyhyesti edessään olevaa kenttää, arvioi missä hyökkääjät olivat ja mistä ampuivat.

– Herra Jumala, kuinka pitkälle ne ovat päässeet! Jos ne jatkavat, ne ottavat tämän meiltä, pohti Sefko hermostuneena.

Sefkon sydän alkoi hakata entistä kovemmin, suuta kuivasi. Sefko tiesi, että hänen rynnäkkökiväärinsä oli ladattu, luoti oli valmiina piipussa. Hän tarkisti vain, että kiväärin vipu oli sarjatuliasennossa. Se oli.

Sefko nousi taas varovasti, kurkisti rintavarustuksen yli, ei nähnyt ketään. Vihollinen oli suojassa, mutta Sefko huomasi paikan mistä ampuminen tuli. Hän tähtäsi varovasti ja ampui useita lyhyitä sarjoja vihollisen suuntaan. Luodit sihisivät hänen päänsä ympärillä.

– Ei, ette pääse tänne, ette niin kauan kuin minä olen elossa, Sefko ajatteli ja laskeutui suojaan.

Sefko vilkaisi Dinoon päin. Hän näki, että Dino heitti käsikranaatin. Sefko nousi jälleen, otti hyvän asennon ja alkoi ampua, vaikka ei nähnyt ketään. Kuului Dinon heittämän käsikranaatin räjähdys. Sefko ampui vielä muutaman lyhyen sarjan, ja näki juoksevia hahmoja kahden pensaan välissä.

Yksi vihollissotilas pysähtyi ja ampui Sefkoa ja Dinoa kohti, kaksi muuta juoksivat pois. Sefko ei ehtinyt tähdätä tarkemmin, ampui vain hahmojen suuntaan. Näytti siltä, että vihollinen vetäytyi, perääntyessään he suojelivat toisiaan ampumalla. Sefko ampui vielä kaksi lyhyttä sarjaa vihollisen suuntaan ja huomasi sitten silmäkulmastaan, että Dino oli kaatunut maahan. Sefko suojautui rintavarustuksen taakse ja katsoi tarkemmin. Hän näki, että Dinoon oli osunut. Sefko suoristautui ja ampui uudestaan sarjatulta vihollisen suuntaan. Mutta yhtäkkiä hänen rynnäkkökivääristään kuului napsahdus, hän paineli liipaisinta mutta turhaan. Hän tajusi ammusten loppuneen. Hän vaihtoi nopeasti makasiinin ja latasi uudelleen, nousi pystympään ja ampui useita lyhyitä sarjoja. Sitten hän lähti Dinon luo juoksuhautaa pitkin. Luoteja vihelteli hänen ympärillään, niitä pomppi alas oksista ja kivistä, kuului surinaa, joka lakkasi jossakin ja kuului pian toisesta suunnasta.

Juoksuhaudassa Sefko törmäsi Raskon elottomaan ruumiiseen. Hän pysähtyi ja näki, että asia oli selvä. Suora osuma, luoti oli mennyt Raskon pään läpi. Rasko oli kuollut. Sefko suoristautui ja ampui jälleen kaksi lyhyttä sarjaa. Hänen kätensä olivat hiestä märät, kädet olivat liimautuneet kivääriin. Hän lähti Dinoa kohti ja oli hetkessä tämän vieressä, tarttui häntä olkapäähän ja ravisti. Dino pyöritti silmiään.

– Nouse ylös, olet kunnossa! Ei tapahtunut mitään! huusi Sefko ja läimäytti Dinoa poskelle.

Dino räpytteli silmiään, avasi silmät kokonaan ja katsoi ympärilleen. Veri virtasi hänen ohimostaan ja korvan yläpuolelta, valui pitkin poskea. Luoti oli osunut, mutta onneksi vain raapaissut.

– Tule juoksuhautaan, se on turvallisempaa, käski Sefko ja katsoi mistä vihollinen ampui.

Sefko polvistui puun taakse ja ampui vielä muutaman sarjan. Vihollinen oli jo lopettanut ampumisen. Kuului vain muutaman satunnaisen luodin vihellys, niitä lensi korkealla puiden latvojen läpi. Sefko ampui varmuuden vuoksi.

Mutta ei olisi enää tarvinnut ampua. Se oli ohi. Vihollinen vetäytyi. Vihollinen oli toistaiseksi torjuttu. Olivat tajunneet, etteivät siitä kohdasta pääse läpi. Onneksi vihollinen ei tiennyt asian todellista tilaa. Sefko tiesi, ettei vihollinen hyökkäisi uudelleen, ei ainakaan heti. Sefko auttoi Dinoa hyppäämään juoksuhautaan.

– Ne eivät ammu enää. Torjuimmeko hyökkäyksen? kysyi Dino.

– Kyllä, toistaiseksi. Käsikranaattisi pelotti heitä. Luultavasti se räjähti lähellä, vastasi Sefko.

Dino katsoi oliko Sefko tosissaan. Kyllä oli, Sefkon ilme paljasti sen.

– Näin kun Raskoon osui, Dino sanoi alakuloisesti.

– Kyllä, suoraan päähän. Meistä lähti kaksi, lisäsi Sefko.

– Jos et olisi tullut, ne olisivat miehittäneet tämän bunkkerin. Olisivat ottaneet minut. Sitten niitten olisi ollut helppoa ajaa teidätkin pois, totesi Dino kiitollisena.

Kerim tuli juosten heidän luokseen.

– Mitä tapahtui, kaverit? Kerim kysyi, vaikka näki, että Dino oli haavoittunut ja Rasko makasi liikkumattomana rintavarustuksen päällä.

– Tässä tämä, kuten näet. No, sinulla on tehtävä. Jos jaksat, vie Rasko Vedron luokse. Noiden tammien luo, näetkö? Me menemme korsuun. Täytyy sitoa Dinon haava. Tule sinäkin sitten sinne, sanoi Sefko Kerimille.

– Okei, hoidetaan, sanoi Kerim.

Korsussa Sefko ja Dino sytyttivät ensin tupakat. Savuke suussa Sefko puhdisti Dinon haavan. Vedokin tuli siihen hetkeksi, poltti Sefkolta saamansa tupakan, kuuli mitä oli tapahtunut ja palasi omalle paikalleen. Myös Kerim tuli hetkeksi korsuun raahattuaan kuolleen Raskon tammien luo Vedron viereen.

Kerim lähti korsusta, meni vartioimaan muutaman metrin päähän, paikkaan, josta hänellä oli näkyvyys Dinon ja Raskon bunkkerin eteen. Oli oltava varovainen, sodassa ei koskaan tiedä missä vaara väijyy.

– Olit onnekas. Vain sentti vasemmalle ja... Minulle tulee vilunväristyksiä kun ajattelen sitä, sanoi Sefko laittaessaan sidettä Dinon päähän.

– Niinpä. Soititko komentoon jo Vedrosta? Pitäisi soittaa uudestaan ja raportoida myös Raskosta. Toivottavasti lähettävät jonkun auttamaan meitä, jos heillä on ketään, sanoi Dino.

– Yritin, mutta yhteys on poikki. Kranaatti on varmaan katkaissut linjan jossakin, vastasi Sefko.

Sefko oli juuri lopettanut Dinon huoltamisen, kun Vedo taas ilmestyi korsun ovelle.

– Pojat, ne toivat tankin Drijenovacille, sanoi Vedo hieman hengästyneenä.

Korsuun laskeutui hiljaisuus. Sefko ja Dino tuijottivat Vedoa, samalla he kuulivat raskaan moottorin jyrinää. Dino nousi seisomaan ja katsoi tähystysaukosta, niin myös Sefko. Samalla Kerim astui korsuun ja huomasi heti, että muut tiesivät tankista ja näkivät sen.

Tankki parkkeerasi melkein kukkulan reunalle.

– Katsokaa mihin ne parkkeerasivat sen, keskelle aukiota. Jos meillä olisi tykki, me pyyhittäisiin se sieltä, sanoi Dino.

– Ne tietävät että meillä ei ole tykkiä, siksi ne voivat pysäköidä minne haluavat, lisäsi Sefko ja siirtyi pois tähystysaukon luota.

Muutama sekunti myöhemmin Dino näki välähdyksen tankin piipusta.

– Varo! huusi Dino, kääntyi hetkessä ympäri ja heittäytyi Sefkon päälle, Sefko oli kumarassa juuri hänen edessään.

Dino kaatoi Sefkon, putosi Sefkon päälle, suojasi Sefkoa ruumiillaan. Sefko oli ehtinyt varautua sen verran, että otti käsillä vastaan eikä loukkaantunut. Vedo ja Kerim käpertyivät maahan korsun toisella seinustalla.

Kuului jyrinää, mutta se tuli jostakin kauempaa. He kaikki odottivat iskua ja kuuntelivat. Mutta mitään ei tapahtunut. He tajusivat, että eivät olleet kohteina sillä kertaa.

– Hyvä juttu, eivät ampuneet meitä, sanoi Dino noustessaan Sefkon päältä.

Myös Sefko nousi seisomaan. Ravistaessaan likaa ja pölyä vaatteistaan hän katsoi kiitollisena ja vähän ihmeissään Dinoa. Edellispäivään saakka he olivat olleet riidoissa, mutta nyt he käyttäytyivät kuin parhaat ystävät. Hyökkäyksen aikana Sefko juoksi tuleen pelastamaan Dinon, ja nyt vastineeksi Dino suojeli häntä omalla ruumiillaan.

– Minne ne ampuivat? kysyi Sefko.

– Medon Glavan kukkulaa kohti, siltä ainakin kuulosti, sieltä räjähdys kuului, vastasi Kerim.

Dino lähestyi ampuma-aukkoa uudelleen. Tankin suunnassa hän näki välähdyksen.

– Taas! hän huudahti.

Sekunnin murto-osassa Dino kääntyi ja heittäytyi jälleen Sefkon päälle, juuri kun Sefko oli puhdistamassa polviaan. He putosivat jälleen maahan. Sefko ojensi jälleen vaistomaisesti kätensä ja onnistui pehmentämään putoamista, ei osunut suoraan maahan mutta tunsi tylsän iskun selässään. Kaikki odottivat ja kuuntelivat, mutta mitään ei tapahtunut.

– No vittu, sanoi Dino kuin olisi pettynyt.

Sefko katsoi Dinoa maasta ja hymyili. Häntä huvitti, Dino näytti siltä kuin olisi tehnyt jotakin jolle muiden pitäisi nauraa. Sefko nousi seisomaan ja puhdisti taas vaatteitaan. Dino ei mennyt enää ampuma-aukolle vaan näperteli jotakin käsissään. Korsun kulmassa Kerim tutki tilannetta toisesta vähän vinosta ampuma-aukosta. Vedo oli samalla puolella, mutta hieman kauempana, näytti kuuntelevan jotakin, ehkä aikoi lähteä ulos tarkastamaan oman bunkkerinsa tilannetta. Mutta jokin pysäytti Vedon.

Sefko kiersi Dinon ja lähestyi ampuma-aukkoa, katseli hetken ja huomasi jotakin, epäili vähän että näki harhoja. Näytti kuin tankin torni ja piippu liikkuisivat hieman. Sefko ei voinut uskoa että näkisi niin kauas. Mutta jotakin hän näki, pienen liikkeen. Sefko siristi silmiään, yritti terävöittää katsettaan. Oli hiljaista, mutta yhtäkkiä tankin piipussa välähti. Sefko tajusi tilanteen, kääntyi ja heittäytyi Dinon päälle. Dino oli valmistautumaton ja yllättynyt. Sefko oli isompi ja painavampi, Dino painui Sefkon alla.

Juuri kun Dino osui maahan kasvot edellä, kuului korviahuumaava jyrähdys. Dinon korvat alkoivat soida, hän tunsi painon yllään ja jotakin ropisi hänen oikean kätensä päälle, kurkkuun nousi pölyä. Dino makasi liikkumatta. Oli hiljaista, Dino kuuli vain korviensa huminaa. Hän tunnusteli itseään ja tunsi lievää kipua vasemmassa polvessa. Heitä kohti oli ammuttu, hän tajusi, ja korsuun oli osunut.

Dino ei tiennyt, kuinka kauan hän oli maannut paikallaan. Hän oli menettänyt ajantajun, odotti vain että Sefko liikkuisi ja menisi pois hänen selkänsä päältä. Dinon vasen käsi ja vasen polvi olivat hankalassa asennossa, hänestä alkoi tuntua että hän ei kestäisi enää.

Vallitsi rauha ja hiljaisuus, kaikki äänet olivat kadonneet. Dinon kädet alkoivat puutua, hän liikutti hieman olkapäitään.

– Hei Sefko, mene jo pois päältäni, Dino sanoi.

Ei vaikutusta. Dino nousi kyynärpäitten ja oikean polven varaan, veti itsensä hitaasti pois Sefkon alta. Sefko putosi maahan. Sefkon päällä oli paksu kerros likaa ja pölyä, vaikka osa jo tippui pois. Tukki roikkui ylhäältä ja painoi Sefkoa reiteen.

Dino tutki Sefkoa ja tuli pään kohdalle. Vaikka pää oli lian ja pölyn peitossa, verijuova oli jättänyt selvän jäljen takaraivon oikealle puolelle. Veri oli kastellut Sefkon vaaleat hiukset, valunut hänen poskelleen ja leualleen ja siitä maahan, leuassa roikkui veripisara.

Dinon kaulaa kutitti. Hän raapi kaulaansa ja tunsi jotakin märkää sormissaan. Se oli verta. Hän kosketteli päätänsä, mutta ei löytänyt haavoja. Hän tajusi, että hänen kaulassaan oli Sefkon verta.

Dino katseli korsussa ympärilleen. Pöly oli laskeutunut. Se korsun puolisko, jossa Kerim ja Vedo olivat olleet, oli kokonaan tukkien ja mullan peitossa. Dino ymmärsi, että Vedo ja Kerim olivat hautautuneet sotkun alle. Ampuma-aukosta oli jäljellä vain pieni kolmion muotoinen kolo. Dino käänsi katseensa korsun oveen. Oven yläpuolelta tukki oli tippunut alas oven puoliväliin. Hetkessä Dino huomasi tuon kaiken. Katseellaan hän etsi rynnäkkökivääriä ja näki sen olevan murtuneen tukin vieressä, pölyn peitossa. Dino puhdisti kivääristä pois multaa ja pölyä ja tarkasti, oliko se kunnossa. Näytti vahingoittumattomalta.

Dino meni ulos korsusta ovella roikkuvan tukin alta. Hän oli järkyttynyt, sokissa. Hän kääntyi vasemmalle tietämättä miksi, jokin alitajunnassa käski tekemään niin. Kumartuneena hän suuntasi bunkkeriin, jossa kaksi V:tä, Vedo ja Vedro olivat olleet ennen hyökkäystä. Hän tarkasti bunkkerin, siellä ei ollut mitään eikä ketään. Hän katsoi vihaisesti tulta sylkevää tankkia. Tankki jatkoi työtään, ampui kaikkiin korsuihin ja bunkkereihin, jotka olivat näkyvillä.

– Kirotut, ne tappavat meidät kaikki, ajatteli Dino ja nielaisi katkeruutensa.

Dino kääntyi ja suuntasi kiireesti kohti omaa bunkkeriaan, sitä, jossa hän ja Rasko olivat olleet. Sielläkin oli täysin rauhallista. Dino nosti Kalashnikovin ja ampui yhden ja sitten toisenkin sarjan kohti pensaita ja puita, niitten takana hyökkääjät olivat olleet. Dino puristi hampaansa yhteen, kirosi mielessään, ampui kiihkeästi, mutta yhtäkkiä hänen kiväärinsä napsahti hiljaiseksi, hän paineli liipaisinta turhaan. Hän tuli järkiinsä, kokosi itsensä, laittoi aseeseen täyden ammusmakasiinin ja latasi uudelleen. Mutta ei ampunut enää. Dino huomasi, että hänellä oli tarvikelaukussa enää vain yksi täysi ammusmakasiini jäljellä.

– Minun täytyy täyttää makasiinit, hän ajatteli ja raapi päätään.

Samassa hän huomasi, ettei hänellä ollut lakkia. Hän kuljetti sormia hiusten läpi.

– Missä lakkini on? Dino ihmetteli.

Dino suuntasi juoksuhautaa pitkin korsulle etsimään lakkiaan. Hän ryömi tukin alta sisälle tuhoutuneeseen korsuun ja kumartui Sefkon ruumiin viereen, etsi lakkia. Hämärässä hän näki palan maastounivormun kangasta lähellä Sefkon päätä, mullan ja pölyn alla. Dino laskeutui polvilleen ja otti kankaasta kiinni. Se oli hänen lakkinsa. Hän ravisteli pölyä pois ja pani lakin päähänsä, kun jokin kiinnitti hänen huomionsa korsun toiselta puolelta. Outo ääni, kuin ihmisen korahdus. Kuului hiekan ja maan ropinaa ja hämärän läpi hän näki käden työntyvän esiin mullasta. Käsi liikkui, kääntyili kuin kauhuelokuvassa.

Näky halvaannutti Dinon, hän ei pystynyt liikahtamaan, suu puoliavoinna ja silmät suurina hän katsoi ihmettä. Hän kalpeni, leuka ja alahuuli vapisivat pelosta, hänestä tuntui kuin sydän lakkaisi lyömästä. Paikassa, johon hän katsoi, tukki siirtyi sivuun, toinenkin tukki liikkui. Dino vetäytyi taaksepäin. Multaa ja pölyä lensi ilmassa, näkyi aukko sotkun keskellä. Kuului yskähdyksiä. Vielä yksi tukki siirtyi sivuun ja laajensi aukkoa. Esiin ilmestyi ihmishahmo, ensin näkyi pää, sitten hartiat, joilta tippui maata ja tomua.

Dino polvistui kuin kivettynyt. Hän tunnisti Vedon.

– Vedo! Dino änkytti.

Vedo yritti päästä eroon liasta ja pölystä, yski ja sylki. Vähän selvittyään Vedo katsoi Dinoa hämmästyneenä. Puolipimeässä korsussa Dino huomasi tuskallisen irvistyksen Vedon kasvoilla. Vedo ryömi eteenpäin nelinkontin.

– Aaaah, Vedo äännähti tuskaisesti.

Vedo ryömi roikkuvan tukin alle, nousi ylös, astui muutaman tukin yli ja pysähtyi Sefkon ruumiin viereen, siinä oli vähän tilaa. Vedo tuijotti Sefkon pölyn peittämää ruumista ja näki kuivuneen veren Sefkon kasvoilla. Vedo katseli ruumista, nieleskeli ja käänsi sitten katseensa Dinoon. Dino katsoi takaisin, liikkumattomana ja kalpeana.

Vedo nosti oikean kätensä ja yritti heilauttaa sitä.

– Aaah! Vedo voihkaisi, hänen kasvoilleen nousi tuskainen irvistys. – Onko yhtään vettä? hän kysyi ja vastausta odottamatta ryömi korsun oviaukossa roikkuvan tukin alta pois korsusta.

Dinokin liikahti. Hän nousi ylös, otti reppunsa korsun vahingoittumattomasta nurkasta ja meni ulos Vedon perässä. Vedo istui juoksuhaudan reunalla ja voihki.

Päivänvalossa Dino huomasi, että kaikkialla Vedon kasvoilla oli roskia ja likaa, partaankin oli tarttunut pölyä. Vedon silmät olivat jotenkin vetiset. Otsan vasemmalla puolella oli pitkä, epäsäännöllisen muotoinen mustelma, myös oikealla puolella korvan vieressä oli suuri mustelma. Oikean korvan alla punoitti kolmen sentin pituinen haava.

Dino otti repustaan pullon, avasi korkin ja ojensi pullon Vedolle.

– Tässä vettä, Dino sanoi.

Vedo tarttui pulloon, pyyhki suutaan hihan puhtaalla osalla ja kohotti pullon huulilleen. Ensin hän huuhteli hieman suutaan ja sylki veden pois, sitten hän joi.

Dino palasi tuhoutuneeseen korsuun. Hän oli nähnyt siellä Sefkon rynnäkkökiväärin, hän otti sen, meni ulos ja antoi sen Vedolle. Vedo ojensi hänelle vesipullon.

– Täysosuma, Vedo sanoi kuin itsekseen.

Dino oli hiljaa, nieleskeli. Tankki ampui edelleen silloin tällöin, mutta he eivät kiinnittäneet siihen huomiota.

– Viedään ensiksi Sefko tammien luo ja sen jälkeen voidaan yrittää kaivaa Keriminkin pois, ehdotti Dino.

Vedo vain nyökkäsi. Dino nosti rynnäkkökiväärin olalleen, meni korsuun, käänsi Sefkon ruumiin selälleen, tarttui häneen kainalosta ja veti ruumiin ulos korsusta. Sitten Dino pysähtyi lepäämään, hän oli vähän hengästynyt. Dino vilkaisi Vedoon. Hän näytti edelleen olevan poissa tolaltaan.

– Minä raahaan häntä eteenpäin, tule sinä auttamaan niin että voimme työntää hänet pois juoksuhaudasta ruoholle, sanoi Dino.

Vedo vain nyökkäsi, hänen kasvoilleen ilmestyi kivun irvistys. Siitä huolimatta hän käveli Dinon ja Sefkon ruumiin perässä juoksuhautaa pitkin. Dino pysähtyi, Vedo kumartui alas ja tarttui Sefkon jalkoihin.

– Ooop! Dino sanoi ja nosti Sefkon ylävartalon ulos juoksuhaudasta ruoholle.

– Aaaah! voihkaisi Vedo, mutta onnistui nostamaan Sefkon jalatkin ruoholle.

Toinen jalka jäi vähän roikkumaan reunalle. Vedo voihki, huokaili, sulki silmänsä ja availi suutaan kuin kala kuivalla maalla. Dino huomasi, että Vedoa vaivasi jokin, hän ei vain ymmärtänyt mikä.

Dino hyppäsi juoksuhaudasta ruoholle, Vedo tuli perässä suurella vaivalla. He tarttuivat Sefkoon ja alkoivat raahata häntä tammien luo, Vedron ja Raskon ruumiiden viereen. Vedo voihki, huokaili ja hengitti raskaasti.

Sitten Dino ja Vedo istuivat lepäämään. Vedon otsalle oli ilmestynyt hikipisaroita, Dino vain huohotti hieman. Se johtui enemmän vetoasennosta kuin kuormasta.

– Jotakin on vialla, Vedolla ei ole kaikki kunnossa, Dino ajatteli.

Vedo nousi seisomaan, meni Sefkon ruumiin luo, tutki Sefkon yhden taskun, sitten toisen ja otti sieltä tupakka-askin. Hän löysi taskusta myös sytyttimen, istuutui, avasi tupakka-askin ja tarjosi Dinolle.

– Hän ei tarvitse tupakkaa enää ja minulla ei ole yhtään, Vedo sanoi anteeksipyydellen.

Dino nyökkäsi ja otti tupakan. He polttivat rauhallisesti, ilman kiirettä. Eivät puhuneet mitään. Kumpikin oli uppoutunut ajatuksiinsa.

– Yritetäänkö saada Kerim ulos? Dino kysyi sammutettuaan tupakan.

– Eeeh... Minä en pysty siihen. Usko pois, joka paikkaan sattuu. Jokainen liike, jokainen askel on tuskallinen. Jalkoihin, käsiin, selkään, päähän sattuu, sanoi Vedo murtuneella äänellä.

Kuulosti siltä, että nuo sanat ja tuo totuus satuttivat häntä vielä enemmän. Hänen oli vaikea myöntää sitä, Vedo oli kova mies. Dino katsoi häntä säälivästi. Hän ei epäillyt Vedon sanoja hetkeäkään, hän kuuli voihkaisut ja huohotukset.

Dino katsoi kaatuneiden tovereidensa ruumiita ja kääntyi sitten Vedon puoleen. Vedo tuijotti maahan. Dino mietti muutaman sekunnin, hän tiesi, etteivät he voineet enää auttaa Kerimiä ja että hänen ruumiinsa esiin kaivaminen voisi odottaa.

– Voitko edes mennä kertomaan komennolle mitä tapahtui? Voisivat lähettää tänne vahvistusta, ehdotti Dino.

Vedo kohotti päätään ja katsoi Dinoa hämmästyneenä. Side Dinon pään ympärillä ei ollut enää täysin valkoinen, siinä oli likaa ja pölyä. Vedo katsoi Dinoa silmiin, oli kuin he olisivat vaihtaneet ajatuksia. Vedo tajusi, että Dino ei vitsaillut.

– Okei, minä menen sitten, sanoi Vedo ja nousi suurin ponnistuksin.

Dino pysyi paikallaan, jäi katsomaan Vedon kulkua.

Vedo käveli hitaasti ja raskaasti, kulki ontuen. Dino huokaisi syvään, pudisti päätään epäuskoisena ja palasi sitten juoksuhautaan. Hän istuutui reunalle ja otti taskustaan luotipakkauksen, avasi sen ja alkoi ladata ammusmakasiineja. Yksi ajatus kulki hänen päässään.

– Ei, te ette pääse tätä kautta! Ette niin kauan kun minä olen elossa!

Dinon silmistä purkautui muutama kyynel, ne alkoivat liukua alas pölyn läpi hänen poskiaan pitkin, jättivät likaisen jäljen.

– Diiinooo! Diiinooo! Kuuletko minua!

– No mitä, äiti!

– Tule syömään! Lounas on pöydässä!

– Tulen kolmen minuutin kuluttua! Sammutan vain tietokoneen!

Dino luki sähköpostia, jotakin mainosta, siinä mainostettiin rahoituslaskelmaohjelmaa.

Dino oli hankkinut tietokoneen noin puoli vuotta aikaisemmin ja kirjautunut muutamille verkkosivustoille, jotka tavalla tai toisella liittyivät tietokoneisiin. Sieltä hänelle lähetettiin mainoksia, joilla oli jotakin tekemistä tietokoneiden kanssa. Jotkut mainokset hän luki huolellisesti, jotkut vain puolihuolimattomasti. Hän oli kiinnostunut yleisesti tekniikasta ja erityisesti tietotekniikasta, ja oli alkanut kiinnostua automaattisesta tietojenkäsittelystä. Dino ihaili tietokonetta, joka antoi oikeita vastauksia aina kun sille antoi matemaattisen tehtävän. Tietyt perusasiat piti tietysti hallita. Piti osata antaa tehtävä ja muotoilla se niin että tietokone ymmärtää sen.

Dino ei tiennyt paljoa tietokoneista, vain perusasiat, mutta hän uppoutui yhä syvemmälle tavujen ja megatavujen viidakkoon. Hän oli muun muassa kiinnostunut ohjelmoinnista, mutta tiesi siitä hyvin vähän. Aina kun hän kuuli puhuttavan ohjelmoinnista, hän kuunteli tarkasti ja päätti tutustua asiaan tarkemmin heti tilaisuuden tullen. Kiirettä hänellä ei ollut, eikä mitään erityisiä tavoitteita. Dino yksinkertaisesti oli rakastunut tietokoneisiin, niistä oli tullut hänelle harrastus. Siksi hän oli edellisenä syksynä sijoittanut kovalla työllä ansaitsemansa rahat tietokoneeseen ja internet-yhteyteen. Äiti oli ollut yllättynyt nähdessään paketit, varsinkin kun hän näki mitä paketit sisälsivät: mustan metallilaatikon, jonkinlaisen taulun, jossa oli paljon painikkeita, jonkinlaisen ruudun ja paljon kaapeleita.

– Mikä tuo on, poikaseni? Minkä kummajaisen toit meille, Dino rakas? äiti ihmetteli.

– Äiti, ostin tietokoneen, vastasi Dino tutkiessaan kaapeleita.

– Mitä sinä sillä teet, poikaseni? äiti kysyi skeptisesti.

Dino kuuli äidin äänessä enemmän moitetta kuin kysymystä. Dino kohotti päätään ja katsoi äitiään silmiin.

– Tietokone on vain vaivaksi, se on sinun tielläsi ja kerää pölyä, vie tilaa työpöydälläsi. Eikä siitä ole mitään hyötyä. Olisi ollut parempi jos olisit pitänyt rahat, jotta sinulla olisi taskurahaa, rakas poikani, sanoi äiti, mutta nyt paljon lempeämmin.

Dinon katse oli muuttanut äidin äänen. Siksi äiti listasi syitä ja perusteluita moitteelleen. Hän tunsi ainoan poikansa hyvin. Dino oli aikuinen mies, älykäs, ei laiska. Äidillä ei ollut hänen kanssaan minkäänlaisia ongelmia. Poika auttoi äitiään niin paljon kuin pystyi, ja elämässä taisteli niin hyvin kuin osasi, ei antanut periksi. Ainoa hankaluus oli se, että pojalla ei ollut töitä, hän oli työtön, vaikka oli valmis kaikenlaiseen työhön. Poika tekisi mitä vain rehellistä työtä, että saisi rehellisesti rahaa. Siksi äidin sieluun sattui, kun poika käytti kovalla työllä ansaitsemansa rahat leluun, jota kutsui tietokoneeksi.

– Äiti, kuuntele minua. Talvi on tulossa ja talvi on kylmä ja pitkä. Tiedät, että talvella ei ole juurikaan töitä. Olen kyllästynyt vaeltamaan päämäärättömästi baareissa ja kahviloissa. Tietokoneella huvitan itseäni ja kulutan aikaa sen kanssa. Tiedät kyllä että nykyään ei voi mennä minnekään ilman rahaa. Käyn ulkona vähemmän, ja jos käyn ulkona vähemmän, kulutan rahaa vähemmän. Olen enemmän kotona, ainakin talvella. Ja sinunkaan ei tarvitse murehtia että missä minä olen ja kenen kanssa, kun olen täällä sinun silmiesi edessä, selitti Dino ja taputti äitiään olkapäälle.

Äiti hymyili. Hän tajusi, että Dino suuntasi eteenpäin, ajatteli tulevaisuutta, suunnitteli kaiken kauniisti, mutta äiti ei voinut hyväksyä ihan kaikkea.

– Et kai sinä sentään aio sulkeutua tänne ja olla vain täällä kotona, ethän? Sinä olet nuori, sinun täytyy mennä ulos, saada raitista ilmaa. Sinun pitää olla ikäistesi kanssa, sinun pitää seurustella kavereiden kanssa ja miksei tyttöjenkin kanssa. Täällä kotona ei ole mitään, täällä sinä et tapaa ketään, täällä ei ole keskustelukavereita. Olet nuori, sinun täytyy viettää aikaa ikäistesi kanssa, äiti neuvoi.

Äidin puheilla oli tarkoituksensa. Puheisiin oli piilotettu viesti ja toive, että Dino löytäisi tyttöystävän, menisi naimisiin, perustaisi perheen, rauhoittuisi. Äiti oli keskustellut tästä avoimesti Dinon kanssa aiemmin, mutta Dino ei ollut halunnut puhua aiheesta. Dino oli suuttunut äidille, kun äiti oli ottanut asian esille. Dino oli sanonut että hänellä ei ole työtä, hänellä ei ole mahdollisuuksia perheen perustamiseen, ei hän voi elää ilmalla ja vedellä. Dino oli ihmetellyt, kuinka äiti saattoi puhua sellaista, ja karkottanut mielestään sellaiset ajatukset.

Äiti kyllä ymmärsi Dinoa ja tajusi, että poika ei halua ottaa suuria askeleita noin vain, vaan haluaa ensin saada jonkinlaista turvallisuutta elämäänsä. Äiti ymmärsi nuo ajatukset, mutta ei kuitenkaan voinut hyväksyä nuorten asenteita ja päätöksiä. Nykynuoret halusivat saada ensiksi kaiken: työn, auton, talon tai muun asunnon, ja vasta sitten mennä naimisiin. Äidin aikana ei ollut niin, asiat olivat eri tavalla. Aloitettiin tyhjästä ja elämän aikana sitten yhdessä säästettiin, rakennettiin pesää. Tosin, äidin täytyi myöntää se itselleen, uhrauksia tehtiin paljon, taistelua ja kärsimystä riitti. Nyt kaikki oli jotenkin toisin, kaiken pitää olla kunnossa heti alussa, suurin osa nuorista ajatteli niin. Mutta äiti halusi välttää riitelyä, siksi hän ei kovin paljon puhunut naimisiinmenosta, mutta vihjasi siitä usein, oli kuitenkin varovainen puheissaan. Äiti tiesi, että Dino tajusi kyllä minkälaisia piiloviestejä hänen puheissaan oli.

– Äiti, minulla on sinut. Kukaan ei voi korvata sinua, sanoi Dino nauraen.

– He, poikaseni... Täällä minä olen, mutta minä olen jo vanha, enkä tiedä mitä huominen tuo tullessaan. Eikä sinulla ole kauheasti puhuttavaa minun kanssani, äiti sanoi ikään kuin puolustellen, mutta pojan sanat lämmittivät hänen sydäntään.

– Äiti, älä murehdi. Kyllä minä menen ulos aina silloin tällöin. Haluan kyllä olla ikäisteni seurassa. Tiedän erittäin hyvin, että yksin en pääse minnekään enkä voi tehdä mitään. Mutta sinä tiedät että talvella on kylmää ja tylsää, joten aion pitää hauskaa tuon lelun kanssa, Dino sanoi osoittaen tietokonetta päänsä liikkeellä.

Emsa, Dinon äiti, seurasi tiiviisti ainoan poikansa elämänpolkua. Ja kävi juuri niin kuin Dino oli sanonut, tietokoneen vuoksi pojan elämän tahti ei juurikaan muuttunut. Dino ei laiminlyönyt tehtäviä, jotka hänelle, talon ainoalle miehelle kuuluivat. Dino tosiaan vähensi ulos lähtemistä, mutta meni kuitenkin silloin tällöin ulos kavereiden kanssa. Ainoa asia, joka ihmetytti äitiä, oli se, että Dino pysyi usein valveilla kotona myöhään yöhön saakka, hän luki tai kirjoitti jotakin tietokoneella, mutta se ei häirinnyt Emsa-äitiä.

Dino sammutti tietokoneen, tuli ruokasaliin ja istui pöytään syömään. Emsa pyyhki kätensä pyyheliinalla ja istui hänkin syömään. He söivät hiljaisuudessa.

– Äiti, kun olen syönyt, lähden kävelylle, jos sinä et tarvitse minua täällä. Päivä on kaunis. Ehkä löydän jotakin työtä, Dino katkaisi hiljaisuuden.

– Minä en tarvitse mitään. Minä menen puutarhaan kasvimaata hoitamaan, sanoi Emsa.

– Haluatko että jään auttamaan sinua? ehdotti Dino.

– No ei. Ei tarvitse. Riittää se että muokkasit kasvimaan lapiolla.

Dino käveli rauhallisesti kadulla ja tervehti tuttuja ohikulkijoita. Hän tunsi hyvin Krasnon kaupunginosan asukkaat. Hän oli syntynyt siellä ja varttunut siellä, oli kulkenut tutuilla kaduilla lukemattomia kertoja. Kaupungilla näkyi myös uusia kasvoja, ihmisiä, jotka olivat muuttaneet Krasnoon sodan aikana tai sodan jälkeen. Mutta heidätkin Dino oli nähnyt jo monta kertaa ja jopa tutustunut moniin, joihinkin hyvin ja toisiin pinnallisesti.

Voimakas kevätaurinko poltti Dinoa, hikipisaroita nousi hänen otsalleen. Tuleepa kuuma tässä verryttelypuvussa, olin typerys kun en laittanut shortseja, Dino ajatteli. Äiti olisi vastustanut shortseja, Dino tiesi sen. Äiti huolehti hänestä kuin hän olisi vielä pieni poika. Dino tiesi kyllä, että kevät on petollista vuodenaikaa vilustumisen kannalta. Jos pukeutuu kevyemmin, saattaakin yhtäkkiä tulla vesisade, ja vuorelta alkaa puhaltaa kylmä tuuli.

Dino pysähtyi Osmica-kahvilan terassille, siellä hän kävi usein. Terassi oli puoliksi tyhjä, vapaita paikkoja oli riittävästi. Hän huomasi Hasićin. Hasić istui yksin pöydän ääressä ja heilautti kättään Dinolle, näytti tyhjää paikkaa pöydässään.

– Tervehdys ihmiset! Dino huusi iloisesti.

Suurin osa terassilla olijoista vastasi tervehdykseen. Dino liukui pöytien väliin ja lähestyi pöytää, jossa Hasić istui.

– Miten voit, vanha ystäväni Hasić? Dino puristi Hasićin kättä, veti tuolin esiin ja istuutui.

Vasta sitten Dino huomasi Denisin, joka istui yksin viereisessä pöydässä. Hänellä oli edessään lasillinen limonadia, aski savukkeita ja sytytin. Denis katseli heitä ja tupakoi. Dino tervehti häntä hymyillen, kohotti kulmakarvojaan ja nyökkäsi. Denis vastasi nyökkäämällä ja kohottamalla peukaloa.

– Hyvin voin, ystäväiseni. Mitä kuuluu? sanoi Hasić Dinolle.

– Mitäpä tässä. Päivä kerrallaan. Tylsää, yritän tappaa aikaa. Olisikohan mitään työtä missään? Tekisin jotakin että saisin rahaa, tietysti, Dino vastasi.

Hasić katsahti häntä merkitsevästi, hänellä oli kielen päällä kysymys, jonka hän oli halunnut kysyä Dinolta jo pitkään.

– On työtä! Marko Brošinista kertoi minulle, että hän kaivaa maata vesiputkia varten, haluaa liittyä vesijohtoverkkoon ja tarvitsee siihen kaivannon. Jos teitä kiinnostaa, voitte tulla sinne hommiin minun kanssani, Denis sanoi viereisestä pöydästä ennen kuin Hasić ehti avata suutansa.

– Loistavaa. Milloin sen pitäisi tapahtua, Dino iloitsi.

– Marko puhui ensi viikonlopusta, jos kaikki menee suunnitelmien mukaan. Lupasi ilmoittaa minulle, vastasi Denis.

– Minkälaisessa maastossa siellä kaivetaan? Hasić kysyi.

– Luulen, että ei ole hankalaa maastoa, ei kovaa. Joissakin puutarhoissa kaivetaan, vastasi Denis.

– Onko siinä paljon hommaa? Miten hyvin Marko maksaa? kysyi Dino.

– Työtä on sopivasti. Meillä kolmella menee siihen kaksi tai kolme päivää. Ja Marko maksaa hyvin. Heikäläiset maksavat hyvin, eivät ole niin kuin meikäläiset, sanoi Denis.

– Hyvä juttu. Ilmoita sitten kun mennään, lausahti Dino tyytyväisenä.

– Heti kun Marko ilmoittaa minulle niin otan yhteyttä teihin, Denis lupasi.

Kaikki vaikenivat. Kaikki olivat tyytyväisiä. Heistä kolmesta kenelläkään ei ollut vakituista työtä, ja he kaikki tarvitsivat rahaa. Halusivat tehdä mitä työtä vain, koska ei ollut valinnanvaraa. Periaatteena oli: anna minulle sitä mitä on, kun ei ole sitä mitä haluan. Sellaiset työt olivat raskaita, eivät helppoja, mutta he kolme tiesivät erittäin hyvin, että pahinta oli olla tekemättä mitään.

Hasić aikoi rikkoa hiljaisuuden ja kysyä kysymyksen, joka oli ollut hänellä mielessä. Mutta juuri sillä hetkellä tarjoilija tuli ja Hasić päätti odottaa, kunnes tarjoilija lähtee.

– Terve, mitä saisi olla? sanoi tarjoilija.

– Tuo minulle kahvia ja mineraalivettä ja Hasićille mitä hän haluaa. Ja myös Denisille mitä hän haluaa, tilasi Dino.

– Minulle myös mineraalivettä, Hasić sanoi.

– Ystäväiseni, kiitos! Mutta ei todellakaan enää mitään! Minulla on tässä melkein täysi lasi! sanoi Denis.

Tarjoilija meni hakemaan juotavaa.

– Dino, minä olen ihmetellyt sitä että sinä et ole jatkanut opintojasi. Olet fiksu kaveri ja hienosti aloitit. Monesko vuosi sinulla oli menossa? Hasić sanoi lopulta sen, mikä oli ollut hänen mielessään pitkään.

Dino vilkaisi Hasićia surullisesti. Hasić oli selvästi tosissaan, ei kysynyt pilkatakseen. Jotkut olivat sanoneet Dinoa epäonnistuneeksi opiskelijaksi. Mutta ei Hasić. Jos Hasić joskus piikitteli häntä, niin jostakin muusta asiasta, mutta silloin Dino saattoi antaa takaisin. Ja he eivät kiusoitelleet toisiaan muiden edessä. Se oli vain sellaista piikittelyä kavereiden kesken. Siksi Hasić arvosti Dinoa suuresti. Hasić piti Dinosta, koska Dino suhtautui häneen jonkin verran suojelevasti. Oli vain hyvin pieni määrä ihmisiä, joiden kanssa Hasić halusi istua ja jutella, mutta Dino oli yksi heistä.

Monet pilkkasivat Hasićia, yrittivät nöyryyttää häntä. Hasić oli pienikokoinen ja laiha. Hän tiesi, ettei ollut vahva, ei voisi antaa samalla mitalla takaisin itseään vahvemmille, hänen ei kannattaisi irvistellä kenellekään ja saada turpaan. Hänen perheessäänkään ei ollut ketään, joka voisi suojella häntä. Siksi hän usein nöyränä vaikeni ja kärsi, teeskenteli usein olevansa naiivi, esitti ettei ymmärtänyt piikittelyä ja vihjailuja. Joskus hän vain nousi ylös ja lähti pois kiroten mielessään. Hasićilla oli paksut ruskeat sivulle kammatut hiukset, ruskeat silmät, joissa oli usein melankolinen katse, ja kauniit nuorekkaat kasvot. Hän oli viisi vuotta Dinoa vanhempi, mutta siron ja poikamaisen vartalonsa vuoksi näytti nuoremmalta.

– Kolmannen opiskeluvuoden juuri aloitin. Sota tuli ja pilasi kaiken. Ajattelin jatkaa sodan jälkeen, mutta heti sodan päätyttyä isäni sairastui ja... vastasi Dino ja huokaisi syvään.

– Tiedän, rauha hänen sielulleen. Etkö silti olisi voinut jatkaa, kun asiat rauhoittuivat hieman isäsi kuoleman jälkeen? kiinnosti Hasićia.

– Ei, en voinut. Ei ollut edellytyksiä. Ei ollut varaa. Säästöt katosivat sodan aikana. Tiedät että minulla ei ole säännöllisiä tuloja. Se vähä mitä kesällä tienaan, kuluu talvella. Äidillä on se pieni eläke, kolmesataa ja jotain markkaa. Mutta miten ja mistä rahat opiskeluun? Konetekniikkaa ei voi opiskella kotoa käsin. Ajattelin myydä auton, Golfin. Sen myyntirahoilla voisi ehkä kattaa puolen vuoden opiskelun. Mutta mitä sitten, mitä sen jälkeen? Ei olisi rahaa eikä tutkintoa, ja autokin olisi mennyt. Ei siinä ole mitään järkeä. Minä mietin sitä kyllä, ystäväiseni, ajattelin ja suunnittelin, mutta ei se vaan onnistu. En pääse tästä pälkähästä, lopetti Dino.

Tarjoilija toi juomat ja asetti ne heidän eteensä.

– Olkaa hyvät, sanoi tarjoilija, tyhjensi tuhkakupin tarjottimelleen ja lähti pois.

Dino otti tupakka-askin, tarjosi Hasićille, otti itsekin yhden tupakan ja laittoi sen huuliensa väliin. Hasić sytytti tupakat sytyttimellään. He puhalsivat pari savua hiljaa.

– Olisitko voinut saada kunnalta hieman apua koulutukseen? Hasić jatkoi.

– Millaista apua, hyvä Hasić? Tiedät kyllä kuinka se menee. Kuka muu on saanut kunnalta mitään... sanoi Dino ironisesti.

– Jotkut saivat, vastasi Hasić hiljaisemmin.

– Kyllä saivat, iskän ja äidin pojat. Tiedäthän sinäkin että tarvitaan yhteyksiä, kaikki järjestyy suhteilla. Vallitsee korruptio. Tarvitaan suhteita ja vaikutusvaltaa että saisi jotakin, ja minulla sellaista ei ole.

– Tiedän että ei ole. Mutta ajattelen että jos he eivät anna apua sinulle, heidän ei pitäisi antaa apua sitten kenellekään. Ainakin sinä ansaitsisit sen ilman erityisiä järjestelyjä, paljon ennemmin kuin muut, jatkoi Hasić sinnikkäästi asiansa ajamista.

– Minä ansaitsisin, ja sinäkin ansaitsisit, mutta mitä hyötyä meille on näistä ansioista? Katso minua, katso myös itseäsi. Mitä meillä on? Ei mitään. Ja pyydän, älä ole niin itsepäinen. Tunnet tilanteen yhtä hyvin kuin minäkin, Dino sanoi melkein kuiskaten.

Hasić veti savun tupakasta ja nojasi Dinoa kohti.

– Tiedän, ja olen pahoillani. Menetit ne kaksi vuotta yliopisto-opintoja, hukkaan menivät uhrauksesi, hukkaan menivät ponnistelut. Ja siihen kului myös rahaa. Ja tiedän että sinä olisit kyllä valmistunut, sanoi Hasić matalalla äänellä.

– Kyllä, olet oikeassa. Meillä kaikilla kaikki menee hukkaan, Hasićini. Mutta kerro minulle, oletko sinä järjestänyt mitään vammaistukea itsellesi? Olit sodassa ja haavoituit, keuhkokudos on sinulla vaurioitunut. Sinun olisi pitänyt hakea ja saada vammaistukea.

– En ole hakenut. Jotenkin hävetti hakea. Kun katsoin Brajoa, joka on menettänyt silmänsä, ja Adoa, jolla ei ole toista jalkaa, ja Mingoa ilman toista kättä, niin enempää en luettele. Mitä minun siis pitäisi hakea? Yksinkertaisesti en ole voinut laittaa itseäni siihen samaan koriin. Minun vammani on nolla verrattuna heidän vammoihinsa. No, ehkä minun olisi kuitenkin pitänyt. Kun näen mitä kaikkea ympärillä tapahtuu. Kuinka rosvot ovat järjestäneet kaiken, saaneet työkyvyttömyysetuuksia ja eläkkeitä, kuinka rosvoille on kyllä järjestynyt töitä, ja millä tavalla. Tietysti kaikki suhteilla, tai poliittisen puolueen kautta. Kun näen tuon kaiken, sieluuni sattuu, sanoi Hasić.

Dino huomasi Hasićin silmissä tutun melankolisen katseen. Sitten Hasićin silmät kapenivat ja niistä heijastui halveksuntaa.

Kaikki masentuvat ajoittain, mutta tuntui kuin Hasić olisi jatkuvasti masentunut. Useimmiten masennus näkyi selkeästi hänen puhuessaan perhetilanteestaan, tai silloin kun hän puhui sotaveteraanien epäoikeudenmukaisesta kohtelusta.

Sodan aikana syntyi uusi järjestelmä, se syntyi epärehellisin keinoin, salaa ja pimeästi. Rikkaat, joiden huhuttiin saaneen vaurautensa huijaamalla, varastamalla tai muilla hämärillä keinoilla, rikastuivat entisestään ja käyttivät hyväkseen köyhiä. Työvoimaa oli saatavilla paljon, mutta työtä oli todella vähän. Joillakin rikkailla oli omat yritykset, ja köyhien oli pakko tehdä töitä heidän firmoissaan pienellä palkalla, ilman laillista turvaa. Siksi valtion ja kuntien työpaikat olivat kaikkein kysytyimpiä, mutta niihin pääsi vain suhteilla tai poliittisten puolueiden kautta. Virkoja saivat ne, jotka olivat johtavien puolueiden näkökulmasta sopivia.

– Entä sinä? Miksi sinä et ole hakenut sotaveteraanien vammaistukea? Sinähän haavoituit, sanoi Hasić lyhyen hiljaisuuden jälkeen.

– No, samasta syystä kuin sinä, minuakin hävetti, koska minuun tuli vain pieni raapaisu. Mutta sinä kyllä sait kunnon vamman, vastasi Dino.

– Kyllä, mutta tunnen muutamia sotaveteraanien korvauksien saajia, joita ei ole edes raapaistu, ja silti he saavat jonkinlaista raha-avustusta. Sitä paitsi he eivät ole mitenkään ansioituneet sodassa. Sinullahan on se paperi, eikä kukaan voi kiistää sitä, sanoi Hasić viitaten kunniakirjaan, jonka Dino oli saanut sota-ansioistaan.

– Tiedät hyvin että en ole sellainen, en voi ryhtyä sellaisiin juonitteluihin, en ole sotainvalidi, en yhtään. Sinä taas voisit hyvinkin yrittää, puolusteli Dino.

Terassille tuli uusia asiakkaita, jotka istuutuivat viereiseen pöytään ja melusivat, ilmeisesti olivat hieman humalassa. Heitä oli neljä, heistä kolme oli töissä kunnan tai valtion viroissa. Heidän joukossaan oli Babi, sotareferentti. He olivat meluisia, osittain juopumuksen ja osittain ylimielisyyden ja tärkeyden tunteen vuoksi. Muissa pöydissä ihmiset hiljenivät, keskustelut loppuivat. Kukaan ei suoraan katsonut tulijoita, mutta kaikki kuuntelivat. Tulijat asettuivat paikoilleen ja saivat toisen kierroksen juomia, ja jonkin ajan kuluttua he rauhoittuivat ja hiljenivät hieman.

– Babi! Hasić huusi yllättäen.

– Ole hyvä Hasić! vastasi Babi äänten surinan ja musiikin läpi.

Terassilla äänet hiljenivät, kuului vain musiikkia. Tuntui kuin kaikki olisivat halunneet kuulla, mitä Hasićilla on sanottavana. Hasićilla, joka ei ole kukaan eikä mikään, oli jotakin sanottavaa ylimieliselle Babille, korkeamman tason ihmiselle.

Babi oli nelikymppinen mies, naimisissa, kahden lapsen isä, mutta jotenkin naismainen. Hänen äänensä kuulosti enemmän naisen kuin miehen ääneltä. Monet sanoivat, että hän on homo, tietenkin sanoivat yleensä silloin kun Babi ei ollut paikalla. Monien mielestä hän tosiaan oli homo, vaikka oli naimisissa naisen kanssa ja heillä oli kaksi lasta, mutta puhe, käytös, kävely, tyyli, olemus, kaikki viittasivat siihen.

Sodan aikana Babi oli alkanut pikkuhiljaa muuttaa tyyliään, ja heti sodan jälkeen hän oli muuttunut kokonaan, kääntänyt takkinsa. Hän oli mennyt mukaan politiikkaan, liittynyt puolueeseen ja alkanut uskoa Jumalaan, mikä oli monille epäilyttävää, koska kaikki tiesivät, että ennen sotaa hän oli ollut kommunisti, eikä minkälainen tahansa, vaan kiihkeä kommunisti. Babi oli käyttänyt uutta tilannetta hyväkseen ja päässyt uusissa kuvioissa virkaan ja korkeampaan asemaan. Jotkut katsoivat häntä niin ja toiset näin, mutta oli myönnettävä, että hän oli koulutettu ja paljon lukenut mies.

– Mikä on käytäntö, miten minä voin hakea sotavammaisen vammaistukea? kysyi Hasić.

Keskustelu Dinon kanssa oli saanut Hasićin esittämään kysymyksen. Dino vilkaisi häntä yllättyneenä, mutta käänsi katseensa nopeasti pois, ikään kuin asia ei koskettaisi häntä. Dino ihmetteli, miksi Hasić kysyi sitä juuri nyt, julkisella paikalla. Mutta ehkä se oli viisasta Hasićin puolelta. Ehkä hän halusi kaikkien kuulevan, mitä Babi vastaa. Toisaalta se ehkä ei ollut kovinkaan viisasta. Entä jos Babi alkaisi pilkata häntä?

Babi joi muutaman kulauksen lasistaan, joi hitaasti, ehkä hänellä oli jano. Hänellä ei ollut kiirettä vastata. Dino tajusi, että Babi mietti vastausta. Dinokin odotti Babin vastausta, niin odottivat kaikki paikalla olijat, jotka olivat kuulleet Hasićin kysymyksen. Kaikki tunsivat toisensa enemmän tai vähemmän.

– Millaista vammaistukea, hyvä Hasić? lausui Babi ironisesti hymyillen.

Lyhyt naurahdus Babin pöydässä. Vain hänen seurassaan olleet naurahtivat. Babi sanoi sen ikään kuin hänellä ei olisi aavistustakaan mitä toinen halusi, aivan kuin kuulisi asiasta ensimmäistä kertaa. Kaikkien tiedossa oli, että Babi varmasti tiesi vastauksen, koska asia kuului Babin työhön, juuri hän piti luetteloa sodassa kuolleista ja haavoittuneista, ja hän kirjoitti todistukset haavoittumisista.

Dino oli hiljaa. Hän näytti rauhalliselta, mutta hänestä tuntui kuin hänen vatsassaan olisi kasvanut jotakin. Hän ei pitänyt Babista hänen ylimielisyytensä vuoksi. Babi kävi hänen hermoilleen paitsi ylimielisen käytöksen takia, myös siksi että Babilla oli paha tapa vähätellä ja aliarvioida muita. Antipatia oli syntynyt Dinossa jo aikaisemmin. Dino oli hiljaa ja tarkkaili tilannetta rauhallisesti. Myös Denis oli hiljaa, seurasi rauhallisesti mitä tapahtuu. Jotkut läsnäolijoista katsoivat Babia synkästi, mutta teeskentelivät, ettei asia koske heitä. Jotkut seurasivat tilanteen kehittymistä kiinnostuneina eivätkä piilottaneet uteliaisuuttaan. Oli myös niitä, joita asia ei yhtään kiinnostanut.

– No, se... sotavammaisille, vastasi Hasić teeskennellen, ettei kuullut ironista naurua.

– No Hasić, älä... Älä pilaille kanssani. Ihan oikeasti... Millä rintamalla sinä haavoituit? En muista, olitko sinä sodassa ollenkaan. Olitko rintamalla? jatkoi Babi pilkallisesti.

Jälleen naurua. Nyt jotkut nauroivat myös muissa pöydissä. Dinossa alkoi kiehua. Oltiin huomion keskipisteessä. Terassilla keskustelua seurattiin tiiviisti.

– Olin rintamalla, hyvä mies, Hasić sanoi tuskin kuuluvasti ja laski katseensa alas.

Tämä oli liikaa Hasićille. Hän ei ollut tyhmä, vaikka toisinaan teeskenteli olevansa. Hän tajusi heti, että Babi leikki hänen kanssaan, mutta odotti, että tämä lopettaisi.

– En tiedä oletko haavoittunut ollenkaan. Et ole invalidi. Vain ja ainoastaan haavoittunut ehkä vähän aivoihin, Babi jatkoi esiintymistään.

Nauru kaikui taas. Hasić nöyränä ja häpeissään oli hiljaa. Hänen kasvoilleen ilmestyi punoitus, korvat olivat kokonaan punaiset. Äänettömästi hän tuijotti edessään olevaa pöytää.

– Missä sinä olit sotimassa? En huomannut sinua missään. Olitko mahdollisesti hiiren kolossa? jatkoi Babi yleisön naurun rohkaisemana.

Dino ei kestänyt enää. Hän sääli Hasićia.

– Mies ei ollut kellarissa kuten jotkut. Siksi sinä et voinut huomata häntä, pisti Dino terävästi.

Terassille syntyi hiljaisuus. Sitä kesti muutaman sekunnin.

– Pilkkaat ihmistä etkä osaa lopettaa. Jos et halua vastata hänelle, niin miksi et jätä häntä rauhaan? huusi Dino raivoissaan katsoen vihaisesti Babia.

Tuli haudanhiljaista. Juuri sillä hetkellä musiikkikin lakkasi. Tilanne muuttui jännittyneeksi. Päät kääntyivät, katseet kohdistuivat heihin.

Nyt oli Babin vuoro. Hän ei tarvinnut kovin paljon älyä ymmärtääkseen sen. Hän tiesi, että häneltä odotettiin vastausta, reaktiota. Oli tehtävä jotakin. Vaitiolo ei nyt ollenkaan kelpaisi, se olisi raukkamaista, häntä alettaisiin pitää pelkurina, hänet olisi voitettu, häntä olisi nöyryytetty. Mutta vihaan vastaaminen vihalla, sekään ei toimisi. Se aiheuttaisi yhteenoton. Babihan oli korkea virkamies, hänen piti olla esikuvana, esimerkkinä muille. Hänen ei kuulunut tapella kapakoissa. Hän oli mennyt liian pitkälle, hän tajusi sen. Alkoholilla oli osuutta asiaan. Babi oli yllättynyt Dinon reaktiosta, mutta nyt kun hän vähän ajatteli, vähän avasi silmiään, hän huomasi että reaktio oli ihan ymmärrettävä. Babi vilkaisi Dinoa, näki hänen vihaisen katseensa. Babi oli kuin yhtäkkiä raitistuisi. Salamannopeasti hän ajatteli.

– Katsopas vain ... Oletko sinä mahdollisesti hänen asianajajansa? Miksi sinä puutut tähän, sinä epäonnistunut opiskelija? vastasi Babi viimein.

Vastauksessa oli niin paljon pilkkaa ja ylimielisyyttä, että se sai Dinon kiehumaan entistä enemmän. Häntä ärsytti myös Babin kimeä naisen ääni.

– Minulla on oikeus puuttua. Niin kauan kuin hän on pöydässäni ja seurassani niin se, joka loukkaa häntä, loukkaa myös minua! Ja sinulla ja sinun kaltaisillasi ihmisillä, jotka vietitte sodan kellarissa, teillä ei ole oikeutta sanoa sanaakaan hänelle tai kenellekään hänen kaltaiselleen! Dino osoitti kädellä Hasićia. – Sinä sait virka-aseman ja toimit kuin tarttuisit Jeesukseen palleista! Sinulla ei ole oikeutta edes pestä hänen käsiään. Missä on kiitollisuutesi ja kunnioituksesi? Häpeäisit vähän, sinä senkin häikäilemätön ja häpeämätön! hehkui Dino vihaisena.

– Ai sinäkö kerrot sen minulle... Niinkö, epäonnistunut opiskelija! Varo äidin poika mitä sanot, etten lyö hampaitasi kurkkuun! palautti Babi vihaisesti.

– Uhkailetko sinä...niinkö? No niin, nouse ylös hinttiapina! Katsotaan kuka lyö hampaita kurkkuun! Dino huusi raivoissaan.

Tuolit raapivat laattalattiaa. Dino oli silmänräpäyksessä noussut ylös, mutta myös Hasić hyppäsi paikaltaan ja tarttui lujasti Dinoon estäen häntä syöksymästä Babia kohti. Pöytä heilui, tuoli kaatui. Babi nousi samaan aikaan, mutta myös hänestä otettiin kiinni ja häntä pideltiin tiiviisti. Kunnan virkailija, jonka nimi oli Zajko, piti Babia paikoillaan.

– No rauhoittukaa! Mikä teillä on? Mikä teitä vaivaa? Oletteko ihan hulluja? heille huudettiin.

Vähän kauempana terassilla istunut Ramo, joka oli lyhyt mutta jäntevä ja kiinteä kuin kiven järkäle, oli tarkasti seurannut konfliktin kehitystä, ja yhtäkkiä hän heittäytyi Dinon ja Babin väliin tarkoituksena estää tappelu. Ramo sääli sympaattista Hasićia, mutta piti myös Dinosta, joka vaikutti reilulta ja rehelliseltä. Ramo ei halunnut että riita pahenee, koska yleisesti oli tiedossa, että vain Dino joutuisi kärsimään. Dino oli pieni kala, mutta Babilla oli suhteita ja korkeassa virassa olevia ihmisiä takanaan. Babista Ramo ei todellakaan pitänyt, koska Babi käyttäytyi ylimielisesti, mutta ei hänellä ollut mitään erityistä Babia vastaan. Babi oli kohdellut häntä hyvin ja jollakin tapaa jopa kunnioittavasti, tervehtinyt aina kauniisti kun olivat kohdanneet.

Babi ja Dino, puristettuina ystäviensä pasifistisiin syleilyihin, seisoivat vastakkain ja mittailivat toisiaan vihaisesti. He olivat suunnilleen samanpituisia ja rakenteeltaan samanlaisia. Oli mahdotonta sanoa, kumpi heistä olisi saanut turpiinsa, jos he olisivat päässeet tappelemaan.

Denis oli katsellut tilannetta näennäisen rauhallisesti, mutta oli kuitenkin siirtänyt suuren tuhkakupin lähemmäksi oikeaa kättään, jotta se olisi hänen ulottuvillaan valmiina lyömäaseena. Denis oli odottanut jännittyneenä kuin jousi, ja jos tappelu olisi alkanut, hän olisi hypännyt mukaan kuin pantteri.




2.

Dino ja Hasić odottivat tilanteen rauhoittumista ja vasta sen jälkeen lähtivät ravintolan terassilta, ettei näyttäisi siltä että he pakenevat. He suuntasivat kohti kotia, kävelivät rauhallisesti. Ei ollut kiirettä mihinkään. Ei ollut erikoisempia velvollisuuksia, kun ei ollut työtä. He eivät puhuneet mitään, mutta molemmat ajattelivat Babin tapausta.

– Olit todella vittuuntunut ja vihainen, Hasić keskeytti hiljaisuuden.

– Kuinka voisin olla vittuuntumatta? Näithän itse, kuinka hän käyttäytyi. Hän ei yhtään loukannut sinua, eihän? aivan vakavana Dino katsoi Hasićia.

– Kyllä, hän loukkasi minua, ja se vaikuttaa minuun, mutta sinä tiedät ja tunnet minut. En odota mitään parempaa tältä maailmalta ja näiltä kiittämättömiltä ihmisiltä, sanoi Hasić synkästi.

– Huomaan. Kiitollisuus kestää kaikista hyveistä lyhyimmän ajan. Lahjat on jatkuvasti korvattava uusilla, eikä meillä ole uusia. Se tosiasia, että taistelimme sodassa, että vuodatimme vertamme, että olimme valmiit uhraamaan henkemme, se ei ole enää voimassa, sillä ei ole enää merkitystä. Se on unohdettu. Meitä ei enää tarvita. Lisäksi nyt ei saa enää pyytää, ei saa edes kysyä oikeuksiensa perään. Katkaisevat heti tarinointisi ja lisäksi loukkaavat sinua. Kieltäkään ei saa näyttää hampaiden takaa. Monet pelkäävät. Luulevat että heitä kohdellaan paremmin, jos ovat hiljaa, Dino sanoi tunteittensa innostamana.

Hasić vilkaisi Dinoa miettien, saisiko selville mitä Dino ajatteli. Hän ei halunnut, että Dino laittaisi hänet samaan koriin muiden kanssa.

– Ehkä luulet, että minäkin pelkään? En pelkää, jos sitä tarkoitat. Tiedän että olen hyvin pieni, mitätön, pelkkä kourallinen kurjuutta, myös sodassa olin kourallinen kurjuutta, mutta silti olin rohkeampi kuin monet muut. Mutta mitä minä tänään teen rohkeudella, kun minulla ei ole voimaa. Elämme maailmassa, jossa voima hallitsee. Valitettavasti minulla ei ole taustatukena sopivaa isää eikä äitiä. Eikä yhtään omaista, joka olisi korkeassa yhteiskunnallisessa asemassa. Jos protestoisin, jos osoittaisin mieltäni ja rupeaisin tappelemaan niin saisin vain turpaan. Sen tiedät. Ja sitä en todellakaan kaipaa enkä tarvitse. Jos olisin edes vähän vahvempi, sanoi Hasić ja mittaili Dinoa päästä varpaisiin. – Jos minulla olisi sinun vartalosi, niin asiat olisivat hiukan eri tavalla. Ei tarvitsisi kestää tätä kaikkea. Silloin minua varmasti kohdeltaisiin eri tavalla, eivät pilkkaisi niin kuin pilkkaavat. Heikkoja on helppo lyödä. Näethän itsekin, että kaikki on mennyt pieleen tässä maassa. Ei ole ihmisarvoa, ei kunnioitusta, ei ole reilua peliä, eikä ole häpeää. Pitävät meikäläistä pilkkanaan senkun ehtivät. Ei ole oikeuksia eikä lakeja. Kenellä on virka, sillä on valta, sanoi Hasić pettyneellä äänellä.

– Minä kapinoisin, vaikka saisin turpaan, vastasi Dino.

Hasić katsoi Dinoa luullen että hän vitsaili, mutta Dino näytti kuolemanvakavalta. – Niin, olet sitä mieltä… Minä ja sinä olemme siis eri mieltä. Mutta olet varmasti kuullut että tappelin Zelen kanssa noin kaksi vuotta sitten. Hän kiusasi minua todella paljon, asettui minun yläpuolelleni eikä lopettanut. Piikitteli ja piikitteli, ja monien ihmisten edessä. Jatkuvasti ja aina kun olin mukana jossakin niin hän pilkkasi minua ja teki rumia temppuja. Alussa jotenkin kestin kaikenlaista, kärsin ja nielin kaiken. Mutta lopulta se kaikki nousi minulle ihan kurkkuun asti, en kestänyt enempää. Sanoin itselleni että miksi sinä keltanokka tulit pilkkaamaan minua, ja päätin että taistelen vastaan. Mittailin häntä mielessäni, ja vaikka kuinka olisin laskenut, hän on joka tapauksessa vahvempi kuin minä. Hän on minua pitempi ja leveämpi ja painaa varmasti vähintään kaksikymmentä kiloa enemmän kuin minä. Mietin että koska minä kuitenkin olen vanhempi ja kokeneempi, niin lyön häntä vähän kuin yllätäin, lyön häntä ennen kuin hän lyö minua, ja sillä aikaa kun hän kokoaa itseään, lyön vielä muutaman kerran.

– No löitkö häntä, sankari? keskeytti Dino vitsillä ja katsoi Hasićia kiinnostuneena.

– Kyllä löin, mutta se piru onnistui vähän väistämään, joten en päässyt lyömään täysillä. Minä potkin häntä, jalkaterällä, kengän kärjellä, johonkin tähän, Hasić osoitti paikkaa lantion yläpuolella. – Mutta valitettavasti en kaatanut häntä. Hän vain vältteli hieman, meni kyykkyyn ja sitten ryntäsi suoraan minua päin, puski päällään vatsaani. Kaaduimme molemmat, koko painollamme, minä selälleni. Veli hyvä, se betoni oli kovaa, löi ilmat pois keuhkoistani. Zele tarttui kurkkuuni ja alkoi kuristaa. Hän olisi pystynyt tekemään minulle mitä vain. Jotenkin muut ihmiset ottivat hänet pois minun päältäni. Kaaduin pahasti, aika hankalaan asentoon, mursin oikean käden pikkusormen, ja selkään sattui varmaan kuukauden ajan sen jälkeen. Kävelin kuin robotti. Mutta mikä oli pahinta, se tapahtui sopimattomaan aikaan. Edellisenä päivänä olin sopinut Enesin kanssa että tulen töihin hänelle. Hän jatkoi talon rakentamista ja tarvitsi työntekijän. Työtä oli varmaan kuukaudeksi, ja hän maksaa hyvin. Siitä ei sitten tullut mitään. Jumalauta, minä jouduin maksamaan paljon. Sain turpaan, ja lisäksi en voinut tehdä työtä. Kuten tiedät, minulla on vaimo ja lapsi, minun täytyy tuoda leipää pöytään, vaikka mitä tapahtuisi.

Hasić lausui tämän kaiken ikään kuin puolustelisi itseään, äänestä kuului pyyntö: ymmärrä minua.

– Aivan oikein, sinun täytyy huolehtia kaikesta. Sinun on pakko. Kukapa muu hoitaa asiat jos et sinä. Siinä oli kohtalon ivaa, kaikki ikävät asiat kerralla, ja aivan sopimattomaan aikaan, sanoi Dino myötätuntoisesti.

– Kyllä, epämukavaa, epämukavaa. Ystäväiseni, ei ole koskaan mukavaa saada turpaan, olipa aika millainen tahansa. Minulla ei todellakaan ole paljon valinnan varaa. Joko olla hiljaa tai... Hasić ei sanonut ajatusta loppuun.

– Ymmärrän, ystäväiseni, Dino taputti Hasićia olkapäälle.

– Mietipä vielä yhtä asiaa, sanoi Hasić. – Sinä kapinoisit ja sinä myös kapinoit, ja siksi sinä et saa työpaikkaa. Kun kaivoksella tarvittiin työntekijöitä, siitä oli ilmoitus, ja sinä lähetit hakemuksen, eikö niin? Mutta sinua ei otettu. Sinua ei hyväksytty. Et pääse edes kaivokselle töihin, koska olet sellainen kuin olet. Vaikka sinulla on takana jo kahden vuoden yliopisto-opinnot. Vaikka olet koulutetumpi ja varmasti älykkäämpi kuin 90 prosenttia siellä jo olevista. Et pääse sisään, et pääse töihin, koska vastustat ja kapinoit. Itse asiassa et kauheasti kapinoikaan, vaan tavoittelet vain jonkinlaista oikeutta. Mutta he tietävät asenteesi, tietävät, miten suhtaudut asioihin.

Tämä oli kuin jonkinlainen varoitus Hasićilta. Ikään kuin neuvo, jonka voisi tulkita niin että sopeudu tilanteeseen, ala ymmärtää mistä tuuli puhaltaa. Vaikka Hasić ei itsekään toiminut niin. Virheistä on aina helpompi huomauttaa muille kuin itselleen, toisten virheet nähdään yleensä paremmin kuin omat. Hasićin puheeseen oli piilotettu toive, että jos Dino kääntäisi takkia, silloin Hasićinkin olisi helpompi tehdä niin. Hasićilla oli vaimo ja lapsi. Hänen täytyi ajatella heitä ja tulevaisuutta. Aika kuluisi ja hän vanhenisi. Hänen oli pakko saada jonkinlainen työpaikka kun oli vielä nuori, koska sitten kun hän tulisi vanhaksi, mahdollisuudet pienenisivät. Kun hän olisi vanhempi, vain harva haluaisi ottaa hänet töihin, jos kukaan. Hänen olisi helpompi saada töitä, jos hän kääntäisi takkia. Mutta yksin hän ei voinut sitä tehdä, eikä hän halunnut olla kaksinaamainen. Hänen oma minänsä ei sallinut sitä. Hän

